ค่าฝุ่นกรุงเทพมหานครและปริมณฑลเพิ่มขึ้นเล็กน้อยแต่อยู่ในเกณฑ์มาตรฐาน ขณะที่ภาคเหนือวิกฤติค่าฝุ่น
ค่าฝุ่นกรุงเทพมหานครและปริมณฑลเพิ่มขึ้นเล็กน้อยแต่อยู่ในเกณฑ์มาตรฐาน ขณะที่ภาคเหนือวิกฤติค่าฝุ่น นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากการติดตามตรวจสอบสถานการณ์ฝุ่นละออง PM 2.5 ในพื้นที่กรุงเทพมหานครและปริมณฑลวันนี้ 27 มกราคม 2563 ปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 11 - 31 ไมโครกรัมต่อลูกบาศก์เมตร ภาพรวมปริมาณฝุ่นละอองเพิ่มขึ้นเล็กน้อยในหลายพื้นที่จากเมื่อวานนี้ 26 มกราคม 2563 โดยยังไม่พบมีพื้นที่ไหนเกินเกณฑ์มาตรฐานที่กำหนด เนื่องจากมีลมสงบถึงลมอ่อนในหลายพื้นที่ ประกอบกับ เป็นวันเปิดทำการวันแรกสภาพการจราจรหลายพื้นที่หนาแน่นและติดขัด ทำให้ฝุ่นละอองเกิดการสะสม โดยอยากให้ประชาชนหลีกเลี่ยงไปใช้รถโดยสารสาธารณะแทนรถยนต์ส่วนบุคคลช่วงวิกฤติฝุ่นละอองขณะที่สถานการณ์หมอกควันภาคเหนือ 9 จังหวัดวันนี้ 27 มกราคม 2563 คุณภาพอากาศมีปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 18 - 237 ไมโครกรัมต่อลูกบาศก์เมตร และค่าฝุ่นละออง ขนาดไม่เกิน 10 ไมครอน (PM 10) ตรวจวัดได้ระหว่าง 28 - 304 ไมโครกรัมต่อลูกบาศก์เมตร มีแนวโน้มค่าฝุ่นละอองเพิ่มสูงขึ้นค่อนข้างวิกฤติในหลายพื้นที่จากเมื่อวานนี้ 26 มกราคม 2563 โดยบริเวณตำบลพระบาท อำเภอเมือง ตำบลสบป้าด อำเภอแม่เมาะ ตำบลบ้านดง อำเภอแม่เมาะ และตำบลแม่เมาะ อำเภอแม่เมาะ จังหวัดลำปาง ตำบลในเวียง อำเภอเมือง จังหวัดน่าน และตำบลนาจักร อำเภอเมือง จังหวัดแพร่ ค่าฝุ่น PM 2.5 และ PM 10 พุ่งสูงสุดเป็นวันแรกอยู่ในระดับสีแดงจากปัญหาไฟป่าหมอกควันที่เกิดจากการเผาในที่โล่ง และยังพบเกินมาตรฐานระดับสีส้มอีก 2 พื้นที่ ทำให้ฝุ่นละอองเพิ่มสูงขึ้นต่อเนื่องและส่งผลกระทบต่อสุขภาพ ขอความร่วมมือประชาชนหยุดและลดการเผาในพื้นที่เสี่ยงฝุ่นละอองพุ่งสูงกระทบประชาชนในพื้นที่ได้รับอันตรายต่อสุขภาพ